P6_TA(2005)0243

Azerbajdžan

Resolucija Evropskega parlamenta o Azerbajdžanu

Evropski parlament,

- ob upoštevanju svojih predhodnih resolucij o Azerbajdžanu in južnem Kavkazu, še posebej z ozirom na svoje priporočilo z dne 26. februarja 2004 Svetu o politiki EU do južnega Kavkaza [1],

- ob upoštevanju svoje resolucije z dne 20. novembra 2003 o "Širši Evropi – soseščini: nov okvir za odnose z našimi vzhodnimi in južnimi sosedi" [2],

- ob upoštevanju Sporazuma o partnerstvu in sodelovanju z Azerbajdžanom, ki je začel veljati 1. julija 1999 in ki vsebuje spoštovanje demokracije, načel mednarodnega prava in človekovih pravic,

- ob upoštevanju poročila Komisije o posameznih državah - Azerbajdžanu z dne 2. marca 2005,

- ob upoštevanju sklepov Sveta za splošne zadeve in zunanje odnose EU z dne 25. in 26. aprila 2005 in izjave predsedstva EU o dogodkih v Bakuju z dne 24. maja 2005,

- ob upoštevanju skupnih priporočil o volilnem zakonu in upravljanju volitev v Azerbajdžanu Beneške komisije in OVSE/ODIHR z dne 1. junija 2005 in poročila OVSE o poskusnem spremljanju v Azerbajdžanu z dne 4. februarja 2005,

- ob upoštevanju priporočil 6. srečanja odbora za parlamentarno sodelovanje EU in Azerbajdžana, ki je potekalo v Bakuju od 18. do 19. aprila 2005,

- ob upoštevanju vključenosti Azerbajdžana v evropsko sosedsko politiko in sklepa o izvajanju akcijskega načrta za tri države južnega Kavkaza,

- ob upoštevanju članstva Azerbajdžana v Svetu Evrope, Evropske konvencije o človekovih pravicah in številnih resolucij parlamentarne skupščine Sveta Evrope o položaju v Azerbajdžanu,

- ob upoštevanju Mednarodnega pakta o državljanskih in političnih pravicah ter zlasti členov 19 in 21 Pakta, ki zagotavlja pravico do svobode izražanja in mirnega zbiranja,

- ob upoštevanju izjave predsedstva EU o Azerbajdžanu z dne 19. maja 2005, ki pozdravlja odlokom predsednika Ilhama Alijeva o izboljšanju volilne prakse v Azerbajdžanu,

- ob upoštevanju člena 115(5) svojega Poslovnika,

A. ker je župan Bakuja opozicijskim strankam zavrnil dovoljenje za shod v Bakuju 21. maja 2005, ker je bil v nasprotju z duhom predsedniškim odlokom z dne 12. maja 2005, ki je lokalni upravi odredila, da dovoli politične shode in poišče ustrezne kraje zanje,

B. ker je poizkus opozicije za shod v Bakuju 21. maja 2005 doživel nasilje in policijsko brutalnost nad novinarji in posameznimi udeleženci shoda, med katerimi so bili številni za nekaj dni priprti,

C. ker so azerbajdžanske oblasti 31. maja 2005 priprle številne mlade aktiviste, ker so delili letake,

D. ker so nove demonstracije opozicije brez incidentov potekala v Bakuju 4. junija 2005 po tem, ko je bil dosežen sporazum z oblastmi,

E. ker so predstavniki EU izrazili svojo zaskrbljenost zaradi priprtja protestnikov in opozicijskih voditeljev, ki so uveljavljali svobodo zbiranja, pomembno svobodo vsake demokratične družbe, ki izraža svoja politična prepričanja,

F. ker ni prvič, da so se oblasti zatekle k čezmerni uporabi sile za zatiranje opozicije; v oktobru leta 2003 je bilo po nemirih ob predsedniških volitvah, ki so naletele na splošno kritiko, aretiranih sedem pripadnikov opozicije ter obsojenih na petletno zaporno kazen, pozneje pa pomiloščenih,

G. ker so sklepi OVSE v zvezi z občinskimi volitvami v mesecu decembru 2004 navajali "pomanjkljivosti kar zadeva številne mednarodne standarde demokratičnih volitev", čeprav je bil dan volitev na splošno ocenjen kot sprejemljiv in so v primerjavi s prejšnjimi predsedniškimi volitvami leta 2003 poročali o nekaterih tehničnih izboljšavah,

H. ker je v zvezi z volitvami v novembru 2005 predsednik IIham Alijev 12. maja 2005 izdal odredbo o "izboljšanju volilnih praks v Azerbajdžanski republiki",

I. ker sklepi poročila OVSE o nadzorovanju sojenj kažejo, da v nekaterih pomembnih vidikih sojenj niso upoštevane obstoječe pravne zahteve v Azerbajdžanu ter mednarodne obveze glede človekovih pravic in pravne države,

J. ker izkušnje novinarjev kažejo na stalno in zaskrbljujoče slabšanje položaja kar zadeva svobodo tiska v državi,

K. ob upoštevanju na splošno težkih družbeno-političnih razmer, povezanih z nerešenim konfliktom v Gorskem Karabahu, katerega posledica je bila veliko breme, ki so ga državi prinesli begunci in notranje razseljene osebe,

1. obžaluje odločitev župana mesta Baku, da zavrne dovoljenje za shod opozicije, napovedan za 21. maj 2005, in ostro obsoja nesorazmerno uporabo sile policije proti pripadnikom opozicije in aktivistom mladinskega gibanja, ki so uresničevali svojo pravico do svobode izražanja in mirnega zbiranja;

2. ugotavlja, da sta bili aretacija in pridržanje opozicijskih aktivistov politično motivirana, pozdravlja izpustitev vseh aretiranih in poziva k temeljiti preiskavi dogodkov, vključno z odgovornostjo policije;

3. ostro obsoja umor novinarja Elmarja Husejnova marca letos ter ponovno izraža podporo pluralizmu, demokraciji in pravni državi; poziva organe oblasti, da naredijo vse, kar je mogoče, da storilce privedejo pred sodišče; poziva vlado, da odpravi omejitve za medije, da preneha z nadlegovanjem, zastraševanjem in pridržanjem novinarjev, ki si drznejo kritizirati vlado in da zavaruje osebno varnost in poklicno integriteto novinarjev pri opravljanju njihovega dela;

4. poziva Azerbajdžan, da zagotovi neodvisnost sodstva in da jamči za neločljive in neodtujljive temeljne pravice pridržanih oseb; poziva organe oblasti, da sprejmejo ukrepe za popravo pomanjkljivosti na sojenjih in v tem oziru poziva vlado, da izvaja priporočila Sveta Evrope v zvezi z obravnavo političnih zapornikov, spričo izčrpnih in verodostojnih trditev o mučenju in slabem ravnanju;

5. pozdravlja odločitev azerbajdžanskih oblasti, da pomilostijo 114 oseb, ki so bile zaprte zaradi javnih nemirov neposredno po predsedniških volitvah leta 2003, vključno s tistimi, ki jih je Svet Evrope označil za politične zapornike ter s sedmimi opozicijskimi voditelji, ki so bili obsojeni zaradi udeležbe na množičnih protestih; meni, da bi to lahko predstavljalo pozitiven korak v smeri vzpostavitve političnega pluralizma v Azerbajdžanu in poziva k izpustitvi vseh preostalih političnih zapornikov;

6. pozdravlja predsedniški odlok, ki izvršilnim oblastem naroča, da morajo zagotoviti svobodo zbiranja, sestavo natančnih volilnih seznamov, da ima vsak kandidat enak dostop do medijev ter da se državljani ne smejo preganjati zaradi njihovih političnih prepričanj; poziva organe oblasti, da zagotovijo polno izvajanje tega odloka in nadaljnjih reform v skladu z mednarodnimi standardi na vseh ravneh;

7. poziva vlado, naj zagotovi, da bodo prihodnje parlamentarne volitve novembra 2005 svobodne in poštene ter da opozicijski aktivisti in kandidati ne bodo trpeli zaradi kakršne koli oblike represije;

8. poziva vse strani, da na okroglih mizah vladajoče stranke in opozicijskih strank obnovijo prizadevanja za okrepitev zaupanja v volilne postopke in za zmanjšanje nevarnosti goljufij;

9. poziva, da se ob volitvah v državo napoti zadostno število mednarodnih opazovalcev, vključno z delegacijo Evropskega parlamenta;

10. meni, da se mora akcijski načrt za Azerbajdžan osredotočiti na razvijanje pristne demokracije in spoštovanje človekovih pravic ter pravne države; poziva Komisijo, da svoja dejanja uskladi s Svetom Evrope ter da si na vse načine prizadeva podpirati in razvijati krhko azerbajdžansko civilno družbo;

11. podpira stalni dialog med azerbajdžansko vlado in OVSE/ODIHR ter Beneško komisijo Sveta Evrope ter pozdravlja poročilo misije OVSE/ODIHR o presoji potreb v juniju;

12. naroči svojemu predsedniku, naj to resolucijo posreduje Svetu, Komisiji, parlamentom in vladam držav članic, predsedniku, vladi ter parlamentu Azerbajdžanske republike in parlamentarni skupščini OVSE ter Svetu Evrope.

[1] UL C 98 E, 23.4.2004, str. 193.

[2] UL C 87 E, 7.4.2004, str. 506.

--------------------------------------------------